open-index/open-wikipedia-markdown huggingface dataset:
Müürinöör

**Müürinööri** kasutatakse ehitusel müüritöödes. Tänu müürinöörile on sul võimalik laduda palju täpsemini ja kiiremini sirgeid müüritisi ilma loodi kasutamata. Müürinööri eelis teiste nööride ees on see, et see ei vaju kui sa selle pingule tõmbad ja seda võib kasutada mujal ka kui ainult müüride ladumiseks.

## Kasutamine
Kui majal on palju nurki, on hea mõte teha kõikidesse nurkadesse `nurgapostid` – kaks 90 kraadise nurga all kokkulöödud lauda – ja need loodi panna. Veelgi mugavam on kasutada spetsiaalseid metallist nurkadesse paigaldatavaid müürinööri poste, millega lihtne rida-realt nööri tõsta ja kiirelt laduda. Nurgad paigas, nurkade külge müürinöör ja teised plokid lao vahele.

## Viited
Ludwig Byström

**Ludwig Peter Byström** (sündinud 20. juuli 1994 Örnsköldsvikis) on Rootsi jäähokimängija, kes mängib kaitsjana Soome kõrgliiga klubis Oulun Kärpät.

Ta alustas klubikarjääri Rootsi klubis Modo Hockey, debüteerides Rootsi kõrgliigas hooajal 2010–11. Aastatel 2013–2015 mängis ta Rootsi kõrgliiga klubis Färjestad BK. 2014. aastal jõudis ta Färjestadiga Rootsi meistrivõistlustel finaali, kus kaotati Skellefteåle.

2012. aastal valis Dallas Stars ta NHL-i ''draft''is 43. valikuna. Põhja-Ameerikasse suundus ta hooaja 2014–15 lõpus, kui liitus American Hockey League'is (AHL) mängiva Dallas Starsi tütarklubiga Texas Stars. 2017. aasta novembris kaubeldi ta Florida Panthersi ning kuni hooaja 2018–19 lõpuni mängis ta AHL-i klubis Springfield Thunderbirds. Vaatamata kuuele hooajale Põhja-Ameerikas jäi Byströmil NHL-is debüüt tegemata.

2019. aasta mais sõlmis ta lepingu Oulun Kärpätega.

2012. aastal võitis Byström Rootsi kuni 18-aastaste koondisega omavanuste maailmameistrivõistlustel hõbemedali.

## Välislingid
* Ludwig Byström hockeydb.com lehel
Golkar

**Funktsionaalrühmade Partei** (indoneesia keeles *Partai Golongan Karya*; lühendatult **Golkar**; algselt **Funktsionaalrühmade Ühendatud Sekretariaat**, indoneesia keeles *Sekretariat Bersama Golongan Karya*, **Sekber Golkar** või lihtsalt **Funktsionaalrühmad**) on Indoneesia erakond. See asutati 1964. aastal, esimest korda osales Golkar valimistel 1971. aastal. Golkar sai ametlikult erakonnaks alles 1999. aastal, kui valimistel osalemiseks pidi end erakonnaks registreerima.

Golkar oli Indoneesia juhtiv poliitiline liikumine aastatel 1971–1999, kui võimul olid presidendid Suharto ja B. J. Habibie. Pärast seda kuuluti Abdurrahman Wahidi, Megawati Soekarnoputri ja Susilo Bambang Yudhoyono ametiaegadel koalitsiooni. Kui 2014. aastal valiti presidendiks Demokraatliku Võitluspartei kandidaat Joko Widodo, sattus Golkar kaheks aastaks Prabowo Subianto opositsiooni. Aastast 2016 toetatakse taas valitsust.

## Viited

## Välislingid
* Official site (indoneesia keeles)
* 
*
Aleksei Avdejev

**Aleksei Jurjevitš Avdejev** (*Алексей Юрьевич Авдеев*; sündinud 17. mail 1967 Taškendis) on Venemaa kindralleitnant, Venemaa Lõuna sõjaväeringkonna asekomandör.

## Elulugu
1984 lõpetas Sverdlovski suvorovlaste sõjakooli, 1988 V.I. Lenini nimelise Taškendi Kõrgema Ühissõjakooli. 1988–1996 erinevatel juhtimiskohtadel Põhja-Kaukaasia sõjaväeringkonnas. 1999. aastal lõpetas Vene Föderatsiooni Relvajõudude Ühisakadeemia ja 2008 Vene Föderatsiooni Relvajõudude Kindralstaabi Sõjaväeakadeemia.

2008–2010 motoriseeritud laskurdiviisi komandör Siberi sõjaväeringkonnas. 2010–2011 Siberi sõjaväeringkonna staabiülema asetäitja organisatsioonilise ja mobilisatsioonitöö alal Novosibirskis. 2011–2012 41. armee ülema asetäitja Novosibirskis. 2012–2014 6. armee ülema esimene asetäitja Peterburis. 2014–2017 29. armee ülem. 11. juunist 2016 kindralleitnant. 2017–2018 1. kaardiväe tankiarmee ülem. 2018–2019 Vene Föderatsiooni Relvajõudude Ühisakadeemia ülem. 2019. aastast Lõuna sõjaväeringkonna ülema asetäitja.

## Sanktsioonid
28. veebruaril 2022 kehtestas Euroopa Liit talle seoses Venemaa kallaletungiga Ukrainale viisa- ja majandussanktsioonid. Tema Euroopa Liidu riikides olev vara külmutati. "Hiljuti sai Ukrainast Lõuna sõjaväeringkonna peamine sihtmärk. Selle tõttu formeeriti uus 8. armee ning laiendati sõjaväeringkonna piirkonda ebaseaduslikult annekteeritud Krimmi poolsaarel. 2021. aasta oktoobri keskpaigas alustas Venemaa enneolematut vägede koondamist Ukraina piirile või piiri lähedale ning okupeeritud Krimmi poolsaarele Ukrainas. Seoses sellega väljendasid paljud vaatlejad ja poliitikakujundajad muret võimaliku uue Venemaa invasiooni pärast Ukrainasse või muude agressiooniaktide pärast. Lõuna sõjaväeringkonna väeosad on Ukrainat ümbritsevatel aladel läbi viinud sõjalisi õppusi ning viinud Krimmi poolsaarele suurtükiväge ja pataljonisuuruseid taktikalisi gruppe. Pärast Vladimir Putini otsust nn Donetski Rahvavabariigi ja nn Luhanski Rahvavabariigi tunnustamise kohta sisenesid Lõuna sõjaväeringkonna sõdurid nende kahe isehakanud vabariigi territooriumile. Lõuna sõjaväeringkond juhendas samuti separatistlike nn vabariikide relvajõudude sõjalisi õppusi."

## Viited
Sergei Pintšuk

**Sergei Pintšuk** (vene keeles Сергей Михайлович Пинчук; sündinud 26. juulil 1971 Sevastopolis) on Venemaa sõjamereväelane, viitseadmiral, aastast 2021 Venemaa relvajõudude Lõuna sõjaväeringkonnale alluva Musta mere laevastiku ülema esimene asetäitja, alates 2024. aasta 2. aprillist Musta mere laevastiku ülem.

## Elulugu
Isa Mihhail Pintšuk oli Nõukogude Liidu Musta mere laevastiku kontradmiral.

1988 lõpetas ta Leningradi nahhimovlaste kooli ja jätkas õpinguid Nahhimovi nimelises Kõrgemas Merekoolis Sevastopolis. Pärast kooli lõpetamist alustas 1993 teenistust Venemaa Musta mere laevastikus. 

Algul oli ta õhutõrjepatarei ülem hävitajal Nastoitšivõi. 2004 lõpetas Kuznetsovi nimelise Mereväeakadeemia Peterburis.

2007–2010 oli Pintšuk Balti laevastiku akvatooriumi kaitsva 105. laevabrigaadi komandör ja Kroonlinna garnisoni ülem. Detsembrist 2010 Balti laevastiku Leningradi mereväebaasi ülema esimene asetäitja. 22. detsembrist 2011 Musta mere laevastiku Novorossiiski mereväebaasi komandör. 

2014–2016 õppis Vene Föderatsiooni Relvajõudude Kindralstaabi Sõjaväeakadeemias. 
2016–2021 oli Pintšuk Kaspia mere sõjalaevastiku ülem. 

18. veebruaril 2021 anti talle viitseadmirali auaste. 

9. mail 2021 määrati ta Musta mere laevastiku ülema asetäitjaks, 5. oktoobril 2021 aga staabiülemaks ja Musta mere laevastiku ülema esimeseks asetäitjaks.

## Sanktsioonid
28. veebruaril 2022 kehtestas Euroopa Liit talle seoses Venemaa kallaletungiga Ukrainale viisa- ja majandussanktsioonid. Tema Euroopa Liidu riikides olev vara külmutati. "Pärast Vladimir Putini otsust nn Donetski Rahvavabariigi ja nn Luhanski Rahvavabariigi tunnustamise kohta sisenesid Lõuna sõjaväeringkonna sõdurid nende kahe isehakanud vabariigi territooriumile. Kui Venemaa alustas 24. veebruaril 2022 Ukraina suunal täiemõõdulist sõjalist invasiooni, viisid Venemaa Musta mere laevastiku väed Mariupolis ja Odessas läbi dessandi. Seetõttu vastutab Sergei Pintšuk Ukraina territoriaalset terviklikkust, suveräänsust ja sõltumatust ning Ukraina stabiilsust ja julgeolekut kahjustava või ohustava tegevuse või poliitika aktiivse toetamise või rakendamise eest."

## Viited
Julius Junttila

**Julius Aleksanteri Junttila** (sündinud 15. augustil 1991 Oulus) on Soome jäähokimängija, kes mängib ründajana Soome kõrgliiga klubis Oulun Kärpät.

Oulun Kärpätes alustas Junttila ka klubikarjääri. Soome kõrgliigas debüteeris ta hooajal 2009–10. Kärpätega on ta tulnud Soome meistriks aastatel 2014, 2015 ja 2018. Hooaja 2017–18 väljalangemismängudes oli ta resultatiivseim mängija (14 punkti) ja suurim väravakütt (8 väravat) ning ta pälvis väljalangemismängude väärtuslikumale mängijale antava Jari Kurri auhinna. Hooaja 2017–18 põhiturniiril sai ta kirja 13+39 ning ta pälvis lisaks põhihooaja väärtuslikumale mängijale antava Lasse Oksaneni auhinna. Samuti valiti ta liiga hooaja sümboolsesse koosseisu.

Lisaks Kärpätele on ta mänginud Rootsi kõrgliiga klubis Luleå HF (hooaeg 2016–17), KHL-i klubis Novosibirski Sibir (hooaeg 2018–19), Rootsi kõrgliiga klubis Växjö Lakers HC (hooaeg 2018–19) ning KHL-i klubis Jokerit (2020–2022).

Soome jäähokikoondise koosseisus osales Junttila 2018. aasta taliolümpiamängudel.

## Viited

## Välislingid
* Julius Junttila hockeydb.com lehel
Vietnami Kommunistlik Partei

**Vietnami Kommunistlik Partei** (**VKP**; vietnami keeles *Đảng Cộng sản Việt Nam*) on Vietnami Sotsialistliku Vabariigi erakond. See on riigi esimene ja praegu ainus seaduslik erakond. Kuigi *de jure* on riigis ka Vietnami Isamaarinne, on VKP-l täielik kontroll valitsuse, riigi, sõjaväe ja ajakirjanduse üle. Kommunistliku Partei ülemvõim on tagatud põhiseaduse artikliga 4. Erakond asutati 1930. aastal, 1954. aastal saadi Põhja-Vietnami valitsusparteiks ning 1976. aastal, pärast Lõuna-Vietnami vallutamist kogu Vietnami ainsaks parteiks. 

VKP toimib Vladimir Lenini demokraatliku tsentralismi ideede järgi. Partei kõrgeim institutsioon on Rahvuskongress, mis valib Keskkomitee. Kongresside istungjärkude vahelisel ajal juhib parteid Keskkomitee. Pärast Kongressi istungjärku valib Keskkomitee Poliitbüroo, Sekretariaadi ja selle peasekretäri, kes on erakonna kõrgeim ametnik. Keskkomitee istungjärkude vahelisel ajal juhib erakonda Poliitbüroo, mis saab ajada vaid eelnevalt Keskkomitee või Rahvuskongressi poolt kinnitatud poliitikat. 

Aastal 2021 ametisse astunud 13. Vietnami Kommunistliku Partei Poliitbüroosse kuulub 18 liiget. Partei juht on aastast 2024 Tô Lâm, kes on Keskkomitee peasekretär ning Sõjalise Keskkomisjoni sekretär. 

Vietnami Kommunistliku Partei ametlik ideoloogia on kommunism ning osaletakse iga-aastastel Kommunistlike ja Tööparteide Rahvusvahelistel Kohtumistel. Erakond propageerib ka n-ö sotsialistliku suunitlusega turumajandust ja Ho Chi Minhi õpetust, mis kombineerib Vietnami kultuuri, Prantsuse revolutsiooni ideid, liberaalseid ideid, marksist-leninistlikke ideid ja Hồ Chí Minhi isikukultust. 

Vietnamis kehtis aastani 1986 käsumajandus, pärast seda toimusid majandusreformid Đổi Mới ning majandus muutus vabamaks. Külmas sõjas oldi Nõukogude Liidu poolel.

## Vaata ka
* Vietnami inimõigused
* Vietnami poliitika
* Rahvusassamblee (Vietnam)

## Kirjandus
* 

## Välislingid
* VKP ingliskeelne leht
Stugna-P

**Stugna-P** (ukraina keeles Стугна-П) on Ukraina päritolu tankitõrje raketikompleks. Kompleks koosneb kolmjalast, raketikonteinerist, kaugjuhtimispaneelist, juhtimisseadmest ja termokaamerast. Stugna-P raketti sihitakse käsitsi või automaatselt (lase ja unusta) ja kaugjuhtimispaneel võimaldab seda teha kuni 50 meetri kauguselt laskeseadmest. Raketikompleksi saab kasutada päeval või öösel soomustatud või soomustamata sõidukite, paigal lendavate kopterite ja erinevate hoonete või kaitserajatiste vastu.

## Kasutajad
### Praegused
* 
* 
* 
* 
* 
* 
* 
* 
* 
* 

## Viited

## Välislingid
Nicholas Baptiste

**Nicholas Baptiste** (sündinud 4. augustil 1995 Ottawas) on Kanada jäähokimängija, kes mängib Soome kõrgliigaklubis Tappara ründajana paremäärel.

Tema isa on pärit Haitilt. Oma esimese uisupaari sai ta Päästearmeelt. Uisutama hakkas ta kuueaastaselt ja liitus esimese jäähokivõistkonnaga järgmisel aastal.

Aastatel 2011–2015 mängis ta Ontario Hockey League'i klubis Sudbury Wolves ja Erie Otters.

2013. aastal valis Buffalo Sabres ta NHL-i ''draft''is 69. valikuna. Hooajal 2015–16 asus ta mängima American Hockey League'is (AHL) Sabresi tütarklubis Rochester Americans. NHL-is debüteeris ta Sabresi meeskonnas 18. oktoobril 2016 mängus Calgary Flamesi vastu. Esimese värava sai ta NHL-is kirja järgmises mängus Vancouver Canucksi vastu, kuid tegelikult lõid Canucksi mängijad litri oma väravasse (Baptiste oli viimane Sabresi mängija, kes enne väravat litrit puutus ja tänu sellele määrati värav talle). Debüüthooajal sai Baptiste NHL-is 14 mänguga 
kirja kolm väravat ja ühe väravasöödu. Sabresi meeskonnas mängis ta ka hooajal 2017–18, saades 33 mänguga kirja 4+2.

Aastatel 2018–2021 mängis Baptiste ainult AHL-i klubides: Milwaukee Admirals, Toronto Marlies, Belleville Senators ja Texas Stars.

2021. aasta juulis sõlmis ta üheaastase lepingu Soome kõrgliigaklubiga Tampere Ilves. Hooajal 2022/23 mängis ta Saksamaa kõrgliigaklubis Kölner Haie. Seejärel naasis ta Soome kõrgliigasse ning sõlmis üheaastase lepingu Tapparaga.

2013. aastal tuli Baptiste Kanada kuni 18-aastaste koondisega omavanuste maailmameistriks.

## Viited

## Välislingid
* Nicholas Baptiste NHL.com lehel
* Nicholas Baptiste hockeydb.com lehel
Harilik lehviksammal

**Harilik lehviksammal** (*Ptilium crista-castrensis*) on ulmikulaadsete seltsi korbikuliste sugukonda kuuluv lehtsambla liik. Lehviksammal on kahekojaline liik, mis on vegetatiivne, kuid isaseid populatsioone on vähem kui emaseid.

## Välimus
Harilik lehviksammal on miniatuurset sõnajalga meenutava välimusega sammal. Lehviksamblal on ergas toon ning selle korrapärased võsud on kuni 10 cm kõrged. Sammal eristub oma heledama värvuse poolest, erkrohelised varred ja okste otsad on kõverdunud sirbikujuliseks. Välimuselt meenutab lehviksammal pehmet vaipa, kuid tal on tugevad varred, mis aitavad konkureerida okasmetsadele iseloomulikus tihedas samblavaibas. Käega katsudes tundub sammal jäik ning ta on kergesti eristatav teistest maapinnasammaldest.

## Kasvukoht
Lehviksammal kasvab hästi varjulistes ja niisketes elupaikades ning esineb tavaliselt nõmmemetsades. Sammalt leidub peamiselt maapinnal. Tänu sellele, et sammal ei vaja kasvamiseks sügavat substraati, võib seda kasvada lisaks maapinnale ka otse palkidel, puualustel või isegi rändrahnudel. Lehviksammal moodustab oma kasvukohas kollakasrohelisi vaibandeid. Lehviksammal on tavaline metsaliik ning ei vaja täiendavaid kaitsemeetmeid. 

Sarnaselt paljude teiste sammaltaimedega saab ka lehviksambla järgi tuvastada piirkonna halba õhukvaliteeti, kuna ta on õhusaaste suhtes väga tundlik. 

## Levila
Eoste kaudu levivad samblad on viljakad ja neid on leitud peaaegu kõikidelt mandritelt maa peal. Nad kasvavad isegi arktilises tundras, olles oluliseks toiduallikaks paljudele seal elavatele taimtoidulistele olenditele.

Eesti okasmetsades on lehviksammal väga tavaline liik ja teda leidub üle Eesti. Lehviksammal on levinud nii Kanada metsades kui ka paljude Põhja-Euroopa põhjapoolsemates metsades, kus on tiheda võrastikuga metsaalused. Põhja-Ameerika metsades kasvab lehviksammal kõrgemates kasvukohtades ja niiskemates keskkondades.

Lehviksammal ei sobi koduaedadesse, kuna vajab kasvamiseks niisket ja toitainerikast varjulisemat kasvukohta.

Kuna lehviksammalt peetakse samblamaailma kaunitariks tänu oma erksale toonile ja huvitavale kujule, siis valiti lehviksammal 2021. aastal Eesti aasta samblaks.

## Viited
FET y de las JONS

:*"Falange" suunab siia. Kogu liikumise kohta vaata artiklit [[Falangism]]. Liibanoni falangide kohta vaata artiklit [[Kataebi Partei]]. Muude falangistlike parteide kohta vaata artiklit [[Falange (täpsustus)]].*

**Falange Española Tradicionalista y de las Juntas de Ofensiva Nacional Sindicalista** (**FET y de las JONS** või tihti lihtsalt **FET**; otsetõlkes hispaania keelest 'rahvussündikalistide rünnaku nõukogude traditsiooniline hispaania faalanks') oli aastatel 1937–1977 frankistliku Hispaania ainus seaduslik partei. Erakonna asutas 1937. aastal Francisco Franco, kes ühendas karlistliku monarhistliku ja ultrakatoliikliku Comunión Tradicionalista ning fašistliku Falange Española de las JONS-i (FE de las JONS). Uus erakond päris enamiku oma tunnustest ja struktuuri FE de las JONS-ilt (26 punkti platvormi 27 punktist). FE y de las JONS toimis 1977. aasta aprillini, 1958. aastal nimetati see ümber Movimiento Nacionaliks.

## Viited
Elektriauto alalisvoolu kontroller

**Aalisvoolu kontroller** muundab, suunab ja reguleerib elektrivoolu ja -pinget. Elektriautos juhib kontroller elektrit auto aku(de)st elektrimootorisse, laadimisel jaamast aku(de)sse, muudab elektrivoolu pinget mootorile sobivaks ja juhib teisi protsesse.

Kontroller ja selle andurid on paigaldatud seadmete omavaheliseks infovahetuseks ja tööprotsessi tagamiseks. Kontroller juhib elektrit mootorisse olenevalt gaasipedaalilt saadud signaalist, mis võib olla nullist (auto seisab) kuni täisvõimsuseni (gaasipedaal põhjas). Gaasipedaali signaal suundub kahte potentsiomeetrisse, mis määravad kontrollerist läbi mineva elektri koguse. Kontroller vajab toimimiseks võrdset signaali mõlemast potentsiomeetrist, vastasel juhul elektrit läbi ei lasta, vältimaks potentsiomeetri riket täisvõimsusel. Enamik alalisvoolu kontrollereid pulseerib sagedusel rohkem kui 15 000 hertsi, mis muudab mootori korpuse vibratsiooni inimkõrvale kuulmatuks. Enamik elektriautodes kasutatavaid alalisvoolu kontrollereid on välja töötatud elektritõstukite tööstuses.

## Ajalugu

Elektriauto alalisvoolu kontrolleri võttis esimest korda kasutusele 1828. aastal Ungari päritolu preester ja füüsik Ányos Jedlik. Kontrollerit kasutati esimesel Jedliku leiutatud elektriauto alalisvoolumootoril.

## Eelised
*Alalisvoolu kontroller on vahelduvvoolu kontrollerist ehituselt lihtsam ja seda on odavam toota.
*Alalisvoolu kontrolleriga on võimalik alalisvoolu mootorit panna töötama üle nimipöörete.
*Alalisvoolu kontrolleril puudub vajadus vahetada polaarsust ja piisab kõigest ühest transistorist.

## Vaata ka
* Elektriauto vahelduvvoolu kontroller

## Viited
Possad-Pokrovske

**Possad-Pokrovske** (ukraina keeles Посад-Покровське) on küla Ukrainas Hersoni oblastis Hersoni rajoonis.
Jordan Schmaltz

**Jordan Schmaltz** (sündinud 8. oktoobril 1993 Madisonis, Wisconsini osariigis) on USA jäähokimängija, kes mängis kaitsjana viimati Šveitsi kõrgliigaklubis EHC Kloten.

Aastatel 2010–2012 mängis ta United States Hockey League'is ja 2012–2015 Põhja-Dakota Ülikooli jäähokimeeskonnas.

2012. aastal valis St. Louis Blues ta NHL-i ''draft''is 25. valikuna. Hooajal 2015–16 asus ta mängima American Hockey League'is (AHL) Bluesi tütarklubis Chicago Wolves. NHL-is debüteeris ta 5. märtsil 2017 mängus Colorado Avalanche'i vastu. NHL-is pääses ta Bluesi meeskonnas väljakule kokku kolmel hooajal. NHL-i kõrvalt mängis ta AHL-is ja valiti 2018. aastal AHL-i tähtede mängule.

Aastatel 2019–2021 mängis ta AHL-i klubides Toronto Marlies, Bridgeport Sound Tigers ja Tucson Roadrunners.

2021. aasta juunis sõlmis ta lepingu Soome kõrgliigaklubiga HIFK. Ta mängis seal ühe hooaja.

Tema noorem vend Nick Schmaltz on samuti jäähokimängija.

## Viited

## Välislingid
* Jordan Schmaltz NHL.com lehel
* Jordan Schmaltz hockeydb.com lehel
Nick Pope

**Nicholas David Pope** (sündinud 19. aprillil 1992 Sohamis) on Inglismaa jalgpallur, kes mängib väravavahina Inglismaa Premier League'i klubis Newcastle United ja Inglismaa jalgpallikoondises.

2011. aasta mais sõlmis ta lepingu Inglismaa tugevuselt kolmanda liiga klubiga Charlton Athletic. Aastatel 2011–2015 oli ta peamiselt laenul Inglismaa tugevuselt neljanda või madalamate liigade klubides. Charlton Athleticu meeskonnas debüteeris ta Inglismaa esiliigas 4. mail 2013 mängus Bristol City vastu, kui sekkus mängu 71. minutil David Buttoni asemele. Charlton Athleticus mängis ta ka veel hooaegadel 2014–15 ja 2015–16.

2016. aasta juulis sõlmis ta lepingu äsja Inglismaa kõrgliigasse tõusnud Burnleyga. Burnleyga on ta lepingut uuendanud 2017. ja 2019. aastal. Aastatel 2018 ja 2020 valiti ta Burnley aasta mängijaks. Hooajal 2019–20 tegi ta Inglismaa kõrgliigas 15 nullimängu, millega oli liigas paremuselt teine väravavaht. Hooajal 2019–20 valiti ta lisaks Premier League'i hooaja sümboolsesse koosseisu. 

2022. aasta juunis sõlmis ta nelja-aastase lepingu Newcastle Unitediga.

Inglismaa jalgpallikoondises tegi Pope debüüdi 7. juunil 2018 sõprusmängus Costa Rica vastu. Ta oli Inglismaa koondise varuväravavaht 2018. aasta maailmameistrivõistlustel.

## Viited
Kohtla karjäär

**Kohtla karjäär** on põlevkivi pealmaakaevandus Ida-Viru maakonnas Jõhvi vallas, Kohtla-Nõmme asulast umbes 1,5 km lääne-edelas.

## Vaata ka
*Kohtla kaevandus
*Kukruse aherainemägi Kukrusel
## Välislingid
*Kohtla karjäär, geoloogia.info
Pau Torres

**Pau Francisco Torres** (sündinud 16. jaanuaril 1997 Villarrealis) on Hispaania jalgpallur, kes mängib keskkaitsjana Inglismaa kõrgliiga klubis Aston Villa ja Hispaania jalgpallikoondises.

Torres liitus 2002. aastal Villarreali noorteakadeemiaga. Aastatel 2016–2018 mängis ta klubi reservmeeskonnas Hispaania tugevuselt kolmandas liigas. Villarreali põhimeeskonnas debüteeris ta 2016. aasta detsembris Hispaania karikavõistlustel. Hispaania kõrgliigas debüteeris ta 26. novembril 2017 mängus Sevilla vastu. Hooajal 2018–19 mängis ta laenul Hispaania esiliiga klubis Málaga. Villarreali põhikoosseisu on ta kuulunud alates hooajast 2019–20. Hooajal 2020–21 võitis ta Villarrealiga UEFA Euroopa Liiga ning samal aastal valiti ta ka Euroopa Liiga hooaja sümboolsesse koosseisu.

Suvel 2023 liitus ta ligi 33 miljoni euro eest Aston Villaga.

Hispaania jalgpallikoondises debüteeris ta 15. novembril 2019 EM-i valikmängus Malta vastu ja lõi selles mängus ka värava. Ta kuulus Hispaania koondisse 2021. aasta Euroopa meistrivõistlustel. 2020. aasta suveolümpiamängude jalgpalliturniiril võitis ta Hispaania olümpiavõistkonnaga hõbemedali.
Kirion II

**Kirion II** (gruusia keeles კირიონ II; 10. november 1855 Nikozi – 26. juuni 1918) oli Gruusia õigeusu kiriku eestseisja 1917–1918. Ta oli esimene kogu Gruusia katoolikos-patriarh pärast Gruusia õigeusu iseseisvuse taastamist.

Ta lõpetas Thbilisi (1876) ja Kiievi (1880) vaimuliku seminari ning töötas seejärel Odessa seminaris. 1883 tuli ta Gruusiasse tagasi ja töötas seejärel usuõpetajana, uuris kristluse ajalugu Gruusias ning kogus vanu käsikirju, münte ja folkloori.

Pärast oma naise ja laste surma hakkas ta mungaks. 1896 pühitseti ta Kvatakhevi kloostri arhimandriidiks. 1898–1901 oli ta Alaverdi piiskop ja 1901–1902 Gori piiskop. Ta oli aktiivne Gruusia kiriku autokefaalia, mille Venemaa oli 1811. aastal kaotanud, eestkõneleja. Seetõttu saadeti ta pagendusse Kamjanets-Podilskõisse ja hiljem Kaunasesse. 1903. aastast oli ta Novomõrhorodi piiskop ja Hersoni kubermangu vikaarpiiskop, 1906. aastast Suhhumi piiskop ja 1907. aastast Kaunase piiskop ning Leedu vikaarpiiskop. Pärast Gruusia eksarhi Nikoni tapmist 1908. aastal Thbilisis võeti talt piiskopi tiitel ning saadeti Kurjaži kloostrisse Harkivi lähedal ning seejärel Sanaksari kloostrisse Mordvas. 1915 sai ta taas piiskopiks, ta saadeti Polotskisse. Augustis 1917 sai ta Gruusiasse tagasi minna. 1. oktoobril 1917 valiti ta Gruusia õigeusu kiriku patriarhiks.

Ta leiti tapetuna 27. juuni 1918 varahommikul Martkophi kloostris. Tapjat ei leitud ja tema surma asjaolud on siiani ebaselged.

Kirion II on maetud Thbilisi Sioni katedraali.

Tema kodanikunimi oli **Giorgi Sadzaglišvili** (გიორგი საძაგლიშვილი).
Ben Godfrey

**Benjamin Matthew Godfrey** (sündinud 15. jaanuaril 1998 Yorkis) on Inglismaa jalgpallur, kes mängib keskkaitsjana Inglismaa Premier League'i klubis Everton ja Inglismaa jalgpallikoondises.

Ta alustas klubikarjääri York Citys, debüteerides hooajal 2015–16 Inglismaa tugevuselt neljandas liigas.

2016. aasta jaanuaris sõlmis ta kolme ja poole aasta pikkuse lepingu Inglismaa kõrgliiga klubiga Norwich City. Klubi põhimeeskonnas debüteeris ta sama aasta 23. augustil EFL Cup'i mängus Coventry City vastu. Liigadebüüdi tegi ta Inglismaa esiliigas 28. jaanuaril 2017 mängus Birmingham City vastu. Hooajal 2017–18 oli ta laenul Inglismaa tugevuselt kolmanda liiga klubis Shrewsbury Town. Norwich City põhikoosseisus mängis Godfrey alates hooajast 2018–19. Samal hooajal võitis ta klubiga Inglismaa esiliiga ja tõusis tagasi Premier League'i.

2020. aasta oktoobris sõlmis ta viieaastase lepingu Evertoniga. Hooajal 2020–21 valiti ta Evertoni hooaja parimaks noormängijaks.

Inglismaa jalgpallikoondises tegi Godfret debüüdi 2. juunil 2021 sõprusmängus Austria vastu.

## Viited

## Välislingid

* Profiil Everton FC kodulehel
Kruviturbiin

**Kruviturbiin** on hüdrauliline masin, mis muudab vee potentsiaalse energia tööks. Kruviturbiini juhib sarnaselt vesiratastele vesi. Kruviturbiin on ajaloos tuntud Archimedese kruvina. Kruviturbiin on uus suund Eesti hüdroenergias. Kruviturbiini nimetatakse ka kruvikalapääsuks. Vajadusel paigaldatakse paisule kaks kruvi: üks, mida mööda liiguvad kalad allavoolu ja toodetakse energia. Teine kruvi, millega saab kalu paisust üles tõsta – aeglaselt pöörlev kruvi tõstab kala koos veega alaveest ülavette neid vigastamata. Eesti esimene kruviturbiin paigaldati Viiral 2021. aasta suvel.



## Viited
Lõivsuhe

**Lõivsuhe** on mingi ressursi (nt energia) piiratuse tingimustes kujunev suhe, kus mingi ühe tegevuse vähendamisel saadakse võit mingi teise tegevuse jaoks. 

## Vaata ka
*pöördvõrdelisus
Kure tänav (Rakvere)

**Kure tänav** on tänav Rakvere linna kaguosas. Kaugus Turu platsist (keskväljak) on linnulennult 2,7 km. 

Tänav on pikkusega 170 meetrit , 25 meetrit lai ning asub Rakvere Linnuriigi linnaosas, olles üks lõunapoolsemaid tänavaid linnas. Kure tänav külgneb lõuna poolt Rakvere linna piiriga. 20. sajandi alguses asus piirkond Rägavere valla territooriumil, seal olid talumaad. Nõukogude okupatsiooni ajal kuulus Kure tänava ümbrus Vinni külanõukogu alla. 1990. aastatel liideti Linnuriigi tänavate ala Rakvere linnaga.

Kure tänav saab alguse Rähni tänavalt ning lõpeb lääne pool Kotka tn 2 krundiga. Tänav on paralleelne Kotka tänavaga.

Kure tänava põhjaküljel on 20. sajandi lõpukümnenditel rajatud ühepereelamud koos abihoonetega, tänava ääres on kõrghaljastus. Tänav on välisvalgustuse ja asfaltkattega sõiduteega, kõnniteed puuduvad.

## Viited

## Välislingid
*Geoportaal
*Vaade Kure tänavale Rähni tänava ristmikult lääne suunas
Joško Gvardiol

**Joško Gvardiol** (sündinud 23. jaanuaril 2002 Zagrebis) on Horvaatia jalgpallur, kes mängib kesk- või vasakkaitsjana Inglismaa kõrgliiga klubis Manchester City ja Horvaatia jalgpallikoondises.

Gvardiol alustas klubikarjääri Horvaatia klubis Zagrebi Dinamo, mille noorteakadeemiaga liitus ta 2002. aastal. Horvaatia kõrgliigas debüteeris ta 2019. aasta oktoobris. Oma esimese liigavärava lõi ta teises mängus 2. novembril 2019 Zaprešići Interi vastu.

2020. aasta septembris sõlmis ta viieaastase lepingu RB Leipzigiga, kuid jäi hooajaks 2020–21 laenule Zagrebi Dinamosse. Hooaegadel 2019–20 ja 2020–21 tuli ta Dinamoga Horvaatia meistriks.

Aastal 2020 liitus ta RB Leipzigisse. Saksamaa kõrgliigas debüteeris Gvardiol 20. augustil 2021 mängus VfB Stuttgardi vastu. Ta murdis kiiresti Leipzigi põhikoosseisu. 11. detsembril 2021 lõi ta mängus Mönchengladbachi Borussia vastu oma esimese värava Saksamaa kõrgliigas.

Suvel 2023 liitus Gvardiol ligi 90 miljoni euro eest Manchester Cityga. Seega sai temast läbi aegade kõige kallima summa eest ostetud kaitsja.

Horvaatia jalgpallikoondises tegi Gvardiol debüüdi 6. juunil 2021 sõprusmängus Belgia vastu. Ta kuulus Horvaatia koondisse sama aasta Euroopa meistrivõistlustel. Ta oli kõigis neljas mängus Horvaatia algkoosseisus, saades esimeses alagrupimängus 16. juunil 19 aasta, nelja kuu ja 21 päeva vanuselt kõige nooremaks Horvaatia jalgpalluriks, kes on mõnel suurturniiril mänginud. Koondisekarjääri esimese värava lõi ta 8. oktoobril 2021 MM-i valikmängus Küprose vastu.

## Saavutused
;Zagrebi Dinamo
*Prva HNL: 2019–20, 2020–21
*Horvaatia karikas: 2020–21
*Horvaatia superkarikas: 2019
Fredrik Aursnes

**Fredrik Aursnes** (sündinud 10. detsembril 1995 Hareidis) on Norra jalgpallur, kes mängib poolkaitsjana Portugali kõrgliigaklubis Lissaboni Benfica ja Norra jalgpallikoondises.

Aastatel 2012–2015 mängis ta Norra esiliigaklubis Hødd. 2012. aastal võitis ta klubiga Norra karikavõistlused, kui karikafinaalis alistati kõrgliigaklubi Tromsø.

2015. aasta detsembris sõlmis ta nelja-aastase lepingu Norra kõrgliigaklubiga Molde. 2019. aastal tuli ta Moldega Norra meistriks.

2021. aasta augustis sõlmis ta kolmeaastase lepingu Hollandi kõrgliigaklubiga Feyenoord.

2022. aasta augustis sõlmis ta viieaastase lepingu Lissaboni Benficaga.

Norra jalgpallikoondises debüteeris Aursnes 6. juunil 2021 sõprusmängus Kreeka vastu.

## Saavutused
;Hødd
*Norra karikas: 2012
;Molde
*Eliteserien: 2019
Mostari Gümnaasium

**Mostari Gümnaasiumi** õppehoone ehitati Hertsegoviina ajaloolisse keskusse Mostarisse tšehhi arhitekti František Blažeki projekti järgi aastail 1898–1902. See oli Austria-Ungari üks esinduslikumaid historitsistlikke ehitisi Bosnia ja Hertsegoviina Kondomiiniumis. Provintsivalitsuse rahastusel ehitati see tolleaegsete Euroopa ehitusstandardite järgi silmatorkavalt maaliliste uusmauri stiilis fassaadikaunistustega.

## Viited

## Vaata ka
*Sarajevo raekoda

## Välislingid
* 
* https://gimnazijamostar.ba
Bistriku raudteejaam

**Bistriku raudteejaam** (bosnia keeles *Zgrada željezničke stanice Bistrik*) on Bosnia ja Hertsegoviina pealinna Sarajevo endine raudteejaam. 2006. aastast muinsuskaitse all olev ehitis asub linna lõunaosas samanimelises asumis. See on algse Bosnia Idaraudtee (saksa keeles *Bosnische Ostbahn*) jäänuk.

## Ajalugu

Raudteejaam avati 1882. aastal pärast seda, kui Austria-Ungari administratsioonil õnnestus ehitada kitsarööpmeline liin praegusest Slavooniast läbi Bosna jõe oru kuni Sarajevoni. Seejärel arendati raudteevõrku edasi Bosnia kaugematesse osadesse. Nende hulka kuulusid provintsi idaosa, Drina jõe org ja piir Serbia Kuningriigiga, kus paiknesid sõjaväegarnisonid. Bistriku kaudu sai edasi sõita Belgradi, Sofiasse, Skopjesse, Thessaloníkisse ja İstanbuli.

Kolmekorruseline jaamahoone ehitati tollal populaarses juugendlikus arhitektuuristiilis. Esimesel korrusel oli ooteruum ja teisel dispetšeribüroo ning raudteetöötajate tööruumid.

Lisaks jaamale oli seal ka väiksem hoone auruvedurite veevarude täiendamiseks ja hammasrataste määrimiseks.

29. juunil 1914 saadeti sealt Viini poole teele rong päev varem linnas mõrvatud Austria-Ungari troonipärija Franz Ferdinandi surnukehaga.

## Kaasaeg
Pärast raudtee tegevuse lõppu 1978. aastal kasutati jaama elamuna. Seal on viis korterit. Sotsialistlikus Jugoslaavias jäi rahapuudusel realiseerimata idee avada seal kitsarööpmelise raudtee muuseum koos galeriiruumi ja välieksponaatidega. Sajandivahetuseks oli jaamahoone väga halvas seisukorras. Seda kahjustasid nii kaitsemeetodit rikkunud ehitustööd kui ka ebapiisav hooldus, samuti 1990. aastate Bosnia sõda.

2020. aastal otsustati hoone restaureerida ning see siiski muuseumiks kujundada.

## Filmid
Seal on filmitud kaadreid selliste filmide jaoks nagu "Walter kaitseb Sarajevot" ja "Sarajevo atentaat".

## Viited

## Vaata ka
*Pale raudteejaam

## Välislingid
*
Slavonski Brod

**Slavonski Brod** on linn Horvaatia põhjaosas, Brodi-Posavina maakonna halduskeskus.

## Viited

## Välislingid
*
George Everest

**Sir George Everest** (4. juuli 1790 – 1. detsember 1866) oli briti maamõõtja ja geograaf. Ta oli aastatel 1830–1843 India peamaamõõtja (*Surveyor General of India*).

Ta sai sõjaväelise hariduse Marlow's ning liitus Briti Ida-India Kompaniiga. Ta jõudis Indiasse 16-aastaselt. Everestist sai suure trigonomeetrilise mõõdistamise juhi William Lambtoni assistent ning 1823. aastal asus ta ise projekti juhtima. Tema suurim panus oli 2400-kilomeetrise meridiaanikaare mõõtmine, mis ulatus India lõunapoolseimast punktist Nepalini. Meridiaanikaare mõõtmine toimus aastatel 1806–1841. 1830. aastal sai temast India peamaamõõtja. 1843. aastal läks ta erru ja naasis kodumaale.

1865. aastal nimetas kuninglik geograafia selts tipu XV tema auks ümber Mount Everestiks. Seda mäge oldi alles hiljuti hakatud pidama maailma kõrgeimaks tipuks. Ettepaneku mägi Everesti järgi nimetada tegi tema protežee ja mantlipärija Andrew Scott Waugh aastal 1856. Everesti nimi valiti kompromissina, kuna paljude kohalike nimede vahel oli raske valida. Everest ise proovis alguses nimetamist tagasi lükata, kuna tal ei olnud mäe avastamisega mitte mingit pistmist ning ta arvas, et tema nime on hindi keeles keeruline hääldada ja kirjutada.

Everest valiti kuningliku seltsi, kuningliku geograafia seltsi ja kuningliku Aasia seltsi täisliikmeks. 1861. aastast oli ta Bathi ordu rüütelkomandör.

## Viited

## Kirjandus
* John Keay. 2000. *The Great Arc*. London: Harper Collins. ISBN 0-00-257062-9.
* J. R. Smith. 1999. *Everest: The Man and the Mountain*. Caithness: Whittles Publishing. ISBN 1-870325-72-9.
*Dean, Riaz. 2019. *Mapping The Great Game: Explorers, Spies & Maps in Nineteenth-century Asia*. Oxford: Casemate (UK). pp. 100–123 (Chap.4). .

## Välislingid
* George Everest Travel Guide, History
* https://www.theguardian.com/theguardian/from-the-archive-blog/2011/jul/21/mount-everest-name-1856
* http://www.nndb.com/people/583/000195995/
Tomáš Holeš

**Tomáš Holeš** (sündinud 31. märtsil 1993 Nové Město na Moravěs) on Tšehhi jalgpallur, kes mängib paremkaitsjana Tšehhi kõrgliiga klubis Praha Slavia ja Tšehhi jalgpallikoondises.

Ta alustas klubikarjääri FC Hradec Královés, debüteerides Tšehhi kõrgliigas hooajal 2011–12.

Aastatel 2017–2019 mängis ta Tšehhi kõrgliiga klubis FK Jablonec.

2019. aastal liitus ta Praha Slaviaga. Hooaegadel 2019–20 ja 2020–21 on ta klubiga tulnud Tšehhi meistriks.

Tšehhi jalgpallikoondises tegi Holeš debüüdi 7. septembril 2020 UEFA Rahvuste Liiga mängus Šotimaa vastu. Koondisekarjääri esimese värava lõi ta sama aasta 7. oktoobril sõprusmängus Küprose vastu. 2021. aasta Euroopa meistrivõistluste kaheksandikfinaalis 27. juunil lõi ta värava Hollandi vastu.

## Saavutused
;Praha Slavia
*Tšehhi kõrgliiga: 2019–20, 2020–21
Guus Til

**Guus Berend Til** (sündinud 22. detsembril 1997 Samfyas, Sambias) on Hollandi jalgpallur, kes mängib poolkaitsjana Hollandi kõrgliigaklubis PSV Eindhoven ja Hollandi jalgpallikoondises.

Ta alustas klubikarjääri Alkmaari AZ-s, mille noorteakadeemiaga liitus ta 2010. aastal. Hollandi kõrgliigas debüteeris 18. septembril 2016 mängus PEC Zwolle vastu ja lõi kohe selles mängus värava. Hooajal 2017–18 lõi ta Hollandi kõrgliigas üheksa ja hooajal 2018–19 kaksteist väravat.

2019. aasta augustis siirdus ta Venemaa kõrgliiga klubisse Moskva Spartak, kellega sõlmis kolmeaastase lepingu. Hooajal 2020–2021 oli ta laenul Saksamaa kõrgliiga klubis SC Freiburg. 2021. aasta juunis läks ta laenule Hollandi kõrgliigaklubisse Feyenoordi. 2021. aasta septembris lõi ta kolme liigamänguga neli väravat ja valiti Hollandi kõrgliiga kuu parimaks mängijaks. Hooajal 2021/22 lõi ta Hollandi kõrgliigas kokku 15 väravat.

2022. aasta juulis sõlmis ta nelja-aastase lepingu PSV Eindhoveniga.

Hollandi jalgpallikoondises debüteeris Til 26. märtsil 2018 sõprusmängus Portugali vastu. Koondisekarjääri esimese värava lõi ta 7. septembril 2021 MM-i valikmängus Türgi vastu.

## Saavutused
;PSV
*Johan Cruijff Schaal: 2022

## Viited
Evan Ndicka

**Obite Evan Ndicka** (sündinud 20. augustil 1999 Pariisis) on Prantsusmaal sündinud Elevandiluuranniku jalgpallur, kes mängib keskkaitsjana Itaalia kõrgliiga klubis AS Roma.

Ta alustas klubikarjääri AJ Auxerre'is, millega liitus 2012. aastal. Hooajal 2016–17 debüteeris ta Prantsusmaa esiliigas.

2018. aasta juulis sõlmis ta viieaastase lepingu Eintracht Frankfurdiga ja murdis kiiresti klubi põhikoosseisu. Hooajal 2021/22 kuulus Ndicka Frankfurdi meeskonda, mis võitis UEFA Euroopa Liiga. Samal hooajal valiti Ndicka Saksamaa kõrgliiga hooaja sümboolsesse koosseisu.

2023. aasta juunis sõlmis ta viieaastase lepingu Itaalia kõrgliigaklubiga AS Roma.

Aastatel 2014–2019 mängis Ndicka Prantsusmaa noortekoondistes. Alates 2023. aastast esindab ta koondises Elevandiluurannikut. Koondisedebüüdi tegi ta 9. septembril 2023 Aafrika rahvaste karikavõistluste valikmängus Lesotho vastu.

Tema isa on Kameruni päritolu ja ema Elevandiluuranniku päritolu.

## Viited
Marlboro

**Marlboro** on Ameerika Ühendriikide sigaretibränd, mis kuulub ning mida toodab Ameerika Ühendriikides ettevõte Philip Morris USA (Altria korporatsiooni osa) ning mujal Philip Morris International (ei kuulu Altirasse). Marlboro sigarettide suurim tehas asub Richmondis Virginias. Marlboro on olnud aastast 1972 maailma suurima läbimüügiga sigaretibränd. Aastal 2017 oli Marlboro turuosakaal Ameerika Ühendriikides 40%, rohkem kui järgmised seitse konkurenti kokku.

## Vaata ka
* Marlboro reede

## Viited
Putini sõda

*Teine Tšetšeenia sõda 1999–2000 aktiivne lahingutegevus ja 2000–2009 sissisõda
*2008. aasta Lõuna-Osseetia sõda
*Vene-Ukraina sõda
**Sõda Donbassis
**2014. aasta Krimmi anneksioon
**Venemaa sissetung Ukrainasse (2022)
128. üksik Taga-Karpaatia mägiründebrigaad

**128. üksik Taga-Karpaatia mägiründebrigaad** (ukraina keeles *128-ма окрема гірсько-штурмова бригада*) on Ukraina maavägede väeüksus.

## Ajalugu
### Sõjategevus Donbassi piirkonnas
2015. aastal osales brigaad Debaltseve lahingus.

12. novembril 2019 sai brigaadiülem polkovnvik Jevhen Korosteljov Dokutšajevski piirkonnas haavata.

### 2022. ja 2023. aasta sõjategevus
Brigaad osales 2022. aasta aprillis Kreminna lahingus. Brigaad sõdis 2022. aasta oktoobris Hersoni oblasti põhjaosas. Sõdis 2023. aasta suvel Zaporižžja oblastis. 

## Koosseis
*  15. üksik mägiründepataljon

## Autasud
* 2022 - Julguse ja Vapruse Eest kogu brigaadile
* 2022 - Julguse ja Vapruse Eest brigaadi 15. üksikule mägiründepataljonile

### Ukraina kangelane
*  2022 - polkovnik Denõss Tšajuk

## Mälestuse jäädvustamine
* Alates 2016. aastast on Mukatševos 128. brigaadi auks 128. mägijalaväebrigaadi tänav (*вулиця 128-ї окремої вулиц гірсько-піхотної бригади*). 

## Vaata ka
* 10. üksik mägiründebrigaad
* 23. mägijäägribrigaad

## Viited
Bosnia Idaraudtee

**Bosnia Idaraudtee** (saksa keeles *Bosnische Ostbahn*, serbia-horvaadi keeles *Bosanska istočna željeznica*/*Босанска источна жељезница*) oli kitsarööpmeline raudteeliin Bosnia rööpmelaiusel, mis ulatus Bosnia ja Hertsegoviina peamisest linnast Sarajevost Uvacini (137,6 km) ning haruna Most nad Drinist Vardištesse (29,1 km). Seda ehitas ja käitas algselt, 1902. aasta suvest kuni 1904. aasta suveni, Bosnia-Hertsegoviina Riigiraudtee. Pärast 1918. aastat liideti see Jugoslaavia Riigiraudteega, mis 1929. aastal pikendas raudteed 4,5-kilomeetrise lõiguna Uvacist üle tänase Serbia piiri kuni Pribojini. 1939. aastal avatud Ustiprača–Foča liin koos 1962. aastal käiku läinud Foča–Miljevina pikendusega kuulus Bosnia Idaraudtee alla vaid laiemas mõttes. 

Endised Bosnia Idaraudtee liinid lõpetasid tegevuse 1970. aastatel.

## Vaata ka
*Bistriku raudteejaam

## Välislingid
*
Connor Goldson

**Connor Lambert Goldson** (sündinud 18. detsembril 1992 Wolverhamptonis) on Inglismaa jalgpallur, kes mängib Šotimaa kõrgliiga klubis Rangers. Ta mängib eelistatult paremkaitsjana, kuid teda on kasutatud ka paremkaitsja ja keskpoolkaitsjana.

Ta alustas klubikarjääri Shrewsbury Townis, debüteerides hooajal 2010–11 Inglismaa tugevuselt neljandas liigas. Hooajal 2013–14 mängis ta lühikest aega laenul samasse liigasse kuuluvas Cheltenham Townis. Hooajal 2014–15 lõi ta Shrewsbury Townis mängides seitse väravat ja aitas klubil tõusta Inglismaa tugevuselt kolmandasse liigasse. Hooajal 2014–15 valiti Goldson lisaks League Two sümboolsesse koosseisu ja Shrewsbury Towni aasta mängijaks.

2015. aasta augustis sõlmis ta nelja-aastase lepingu Inglismaa esiliiga klubiga Brighton & Hove Albion.

2018. aasta juunis siirdus ta Rangersisse, kellega sõlmis viieaastase lepingu. Hooajal 2020–21 tuli ta Rangersiga Šotimaa meistriks. Samal hooajal valiti ta liiga hooaja sümboolsesse koosseisu.

## Viited

## Välislingid
Shivers (Ed Sheerani laul)

"**Shivers**" on Briti laulja ja laulukirjutaja Ed Sheerani laul, mis avaldati Asylum Recordsi ja Atlantic Recordsi koostöös 10. septembril 2021 teise singlina tema viiendalt stuudioalbumilt = (2021).
Fashion Sakala

**Junior Fashion Sakala** (sündinud 14. märtsil 1997 Chipatas) on Sambia jalgpallur, kes mängib ründajana Šotimaa kõrgliiga klubis Rangers ja Sambia jalgpallikoondises.

Ta alustas klubikarjääri Sambia klubides Nchanga Rangers ja Zanaco. 2016. aastal tuli ta Zanacoga Sambia meistriks.

2017. aasta veebruaris sõlmis ta lepingu Venemaa klubiga Moskva Spartak, kuid ta sai mänguaega ainult klubi reservmeeskonnas.

2018. aasta juulis sõlmis ta kolmeaastase lepingu Belgia kõrgliiga klubiga Oostende. Kolme hooaja jooksul lõi ta Belgia kõrgliigas 24 väravat, sh 13 väravat hooajal 2020–21.

2021. aasta mais sõlmis ta nelja-aastase lepingu Rangersiga. Šotimaa kõrgliigas lõi ta esimese värava 19. septembril 2021 mängus Motherwelli vastu. Sama aasta 31. oktoobril tegi ta võõrsilmängus Motherwelli vastu kübaratriki.

2017. aastal tuli Sakala Sambia kuni 20-aastaste koondisega Aafrika omavanuste meistriks. Sambia jalgpallikoondises debüteeris ta 2. septembril 2017 MM-i valikmängus Alžeeria vastu. Koondisekarjääri esimese värava lõi ta 19. juunil 2019 sõprusmängus Elevandiluuranniku vastu.

## Viited
Ronald Araújo

**Ronald Federico Araújo da Silva** (sündinud 7. märtsil 1999 Riveras) on Uruguay jalgpallur, kes mängib keskkaitsjana Hispaania kõrgliiga klubis FC Barcelona ja Uruguay jalgpallikoondises.

Ta alustas klubikarjääri Uruguay klubis Rentistas, debüteerides 2016. aastal Uruguay esiliigas.

2017. aasta juulis liitus ta Uruguay kõrgliiga klubiga Boston River.

2018. aasta augustis sõlmis ta viieaastase lepingu FC Barcelonaga. Aastatel 2018–2020 mängis ta põhiliselt Barcelona reservmeeskonnas Hispaania tugevuselt kolmandas liigas. Hispaania kõrgliigas debüteeris ta 6. oktoobril 2019 mängus Sevilla vastu. Esimese värava lõi ta Hispaania kõrgliigas 19. detsembril 2020 mängus Valencia vastu.

Uruguay jalgpallikoondises debüteeris Araújo 13. oktoobril 2020 MM-i valikmängus Ecuadori vastu. Ta kuulus Uruguay koondisse 2021. aasta Copa Américal.

## Saavutused
;Barcelona

* Supercopa de España: 2023, 2025

* Primera División: 2022-23, 2024-25
* Copa del Rey: 2020–21 2024-25

## Viited
Uvac

**Uvac** (serbia kirillitsas Увац) on küla Bosnia ja Hertsegoviinas Serblaste Vabariigis Rudo vallas. See asub Serbia Vabariigi piiril.

## Raudtee
20. sajandil asus seal üks kahest Bosnia Idaraudtee lõppjaamast, mis ehitati Austria-Ungari administratsiooni ajal Bosnia ja Hertsegoviina Kondomiiniumisse. Teine lõppjaam asus Vardištes. Liini ehitamist alustati 1903. aastal ja see valmis 1906. aastal, kasutati Bosnia rööpmelaiust 760 mm. Mägisele maastikule kulunud 75 miljonit kuldkrooni tähendas ligikaudu 450 000 kuldkrooni kilomeetri kohta. See oli tolleks ajaks üks kallimaid raudteid maailmas.

Serbia linna Pribojini ehitati raudtee 1928. aastal, see avati liikluseks 1. jaanuaril 1929.

Liin suleti 1978. aastal ja seejärel demonteeriti.

## Viited

## Välislingid
Daichi Kamada

**Daichi Kamada** (jaapani keeles 鎌田 大地 *Kamada Daichi*; sündinud 5. augustil 1996 Ehimes) on Jaapani jalgpallur, kes mängib ründava poolkaitsja või ründajana Inglismaa Premier League'i klubis Crystal Palace ja Jaapani jalgpallikoondises.

2015. aastal debüteeris ta Jaapani kõrgliiga klubis Sagan Tosu.

2017. aasta juunis sõlmis ta nelja-aastase lepingu Frankfurdi Eintrachtiga. Esimesel hooajal sai ta Eintracht Frankfurdi meeskonnas väljakule vaid neljas mängus. Hooajal 2018–19 oli ta laenul Belgia kõrgliiga klubis Sint-Truidense, lüües sel hooajal liigas 15 väravat. Alates hooajast 2019–20 kuulus Kamada Eintracht Frankfurdi põhikoosseisu.

Suvel 2023 liitus ta Itaalia kõrgliiga klubiga Rooma Lazio. Seal mängis ta ühe hooaja.

2024. aasta juulis siirdus Kamada Crystal Palace'i. Kamada sai Crystal Palace'i ajaloo esimeseks Jaapani mängijaks.

Jaapani jalgpallikoondises tegi Kamada debüüdi 22. märtsil 2019 sõprusmängus Colombia vastu. Koondisekarjääri esimese värava lõi ta sama aasta 10. oktoobril MM-i valikmängus Mongoolia vastu. Ta kuulus Jaapani koondisse 2022. aasta maailmameistrivõistlustel.

## Viited
Jordon Mutch

**Jordon James Edward Sydney Mutch** (sündinud 2. detsembril 1991 Derbys) on Inglismaa jalgpallur, kes mängib keskpoolkaitsjana Austraalia kõrgliiga klubis Macarthur FC.

2007. aastal liitus ta Birmingham Cityga. Klubi põhimeeskonnas debüteeris ta 26. augustil 2008 Inglismaa liigakarika mängus Southamptoni vastu, saades 16 aasta ja 268 päeva vanuselt Birmingham City teiseks kõige nooremaks debütandiks. Hooajal 2009–10 oli ta laenul Inglismaa tugevuselt neljanda liiga klubis Hereford United ja Inglismaa esiliiga klubis Doncaster Rovers. Hooajal 2010–11 esimeses pooles oli ta laenul Inglismaa esiliiga klubis Watford, lüües 23 mänguga viis väravat. Inglismaa kõrgliigas debüteeris Mutch Birmingham City meeskonnas 22. jaanuaril 2011 mängus Manchester Unitedi vastu.

2012. aasta juunis siirdus Mutch Inglismaa esiliiga klubisse Cardiff City. Hooajal 2012–13 võitis ta Cardiff Cityga Inglismaa esiliiga. Hooajal 2013–14 Inglismaa kõrgliigas mängides tegi Mutch kahtlemata klubikarjääri kõige silmapaistvama hooaja, kui lõi Inglismaa kõrgliigas seitse värvat. 22. märtsil 2014 lõi ta mängus Liverpooli vastu kaks väravat ja andis lisaks väravasöödu Frazier Campbellile.

2014. aasta augustis siirdus ta umbes viie miljoni naesterlingi eest Inglismaa kõrgliiga klubisse Queens Park Rangers, kellega sõlmis viieaastase lepingu, kuid seal tal läbi lüüa ei õnnestunud. 2015. aasta jaanuaris siirdus ta samuti Inglismaa kõrgliigas mängivasse Crystal Palace'i. Hooaja 2016–17 teises pooles oli ta Crystal Palace'ist laenul Inglismaa esiliiga klubis Reading ja 2018. aastal Major League Socceri klubis Vancouver Whitecaps. Hiljem on Mutch mänginud veel Lõuna-Korea kõrgliiga klubis Gyeongnam (2019), Norra kõrgliiga klubis Aalesunds (2020) ning Austraalia kõrgliiga klubides Western Sydney Wanderers (2021) ja Macarthur (alates 2021. aasta juulist).

Aastatel 2007–2011 mängis Mutch Inglismaa noortekoondistes.

## Viited
Priboj

**Priboj** on linn Serbias Zlatibori ringkonnas. See paikneb Limi jõe ääres.

Asulat on esmamainitud ajavahemikul 1459–1463, mil see kuulus Osmanite riigi koosseisu.

## Viited

## Välislingid
Podgorica raudteejaam

**Podgorica raudteejaam** (montenegro keeles *Željeznička stanica Podgorica*/*Жељезничка станица Подгорица*) on Montenegro pealinna Podgorica ainuke raudteejaam. Praegust jaamahoonet hakati ehitama pärast Teist maailmasõda ning seda täiendati kuni 1970. aastateni. See planeeriti ajutisena, olles pigem riigi raudteesüsteemi haldus- ja juhtimiskeskus. Rahapuuduse tõttu on ootesaal, restoran, piletimüügipunktid ja jaemüügikohad ebapiisava võimsusega ning teeninduskvaliteet kehv.

## Välislingid
*
Vivian Vaher

**Vivian-Eha-Viktoria Vaher** (sündinud 10. jaanuaril 1943 Tartus) on eesti kunstnik ja kunstipedagoog.

Ta õppis aastatel 1963-1968 Tartu Kunstikoolis, mille lõpetas kunstnik-pedagoogina. Pärast seda õppis paar aastat ERKI-s disaini erialal, töötades samal ajal ka Estonia teatri dekoratsiooniateljees. On töötanud ka Riisipere lastekodus käsitöö- ja kunstiõpetajana ning Vanemuise teatris dekoratsioonimaalijana.
Jan Muršak

**Jan Muršak** (sündinud 20. jaanuaril 1988 Mariboris) on Sloveenia jäähokimängija, kes mängib Rootsi kõrgliiga klubis Frölunda HC ründajana vasakäärel.

Ta alustas jäähoki mängimist kodulinna klubis HDK Maribor, debüteerides hooajal 2003–04	Sloveenia kõrgliigas.

2006. aastal valis Detroit Red Wings ta NHL-i ''draft''is 182. valikuna. Seejärel suundus ta Põhja-Ameerikasse, mängides kaks hooaega Ontario Hockey League'i klubides Saginaw Spirit ja Belleville Bulls. Pärast seda asus ta mängima American Hockey League'is (AHL) Red Wingsi tütarklubis Grand Rapids Griffins. NHL-is debüteeris ta Red Wingsi meeskonnas 28. detsembril 2010 mängus Colorado Avalanche'i vastu, saades pärast Anže Kopitari läbi aegade teiseks Sloveenia mängijaks NHL-is. Esimese värava lõi ta NHL-is 10. jaanuaril 2011, kui kohtuti taas Avalanche'iga. See jäigi sel hooajal tema ainsaks väravaks ja resultatiivsuspunktiks NHL-is. Hooajal 2011–12 sai Muršak NHL-is 25 mänguga kirja 2+1.

Hooaja 2012–13 esimeses pooles toimunud NHL-i tööseisaku ajal mängis Muršak Austria kõrgliiga klubiga Ljubljana Olimpija. Hooaja teises pooles mängis ta põhiliselt Grand Rapids Griffinsis, võites 2013. aastal klubiga Calder Cup'i. NHL-is osales ta sel hooajal Red Wingsi meeskonnas vaid kahes mängus.

2013. aastal liitus ta KHL-i klubiga Habarovski Amur. Hooaja 2013–14 teises pooles siirdus ta samasse liigasse kuuluvasse Moskva CSKA-sse, kuhu jäi kuni hooaja 2016–17 lõpuni.

2017. aasta mais sõlmis ta üheaastase lepingu KHL-i klubiga Nižni Novgorodi Torpedo. 2018. aasta jaanuaris liitus ta Frölundaga, kuid mängis seal vaid hooaja lõpuni. Aastatel 2018–2020 mängis ta kaks hooaega Šveitsi kõrgliiga klubis SC Bern. 2019. aastal tuli ta Berniga Šveitsi meistriks. 2020. aasta märtsis naasis ta Frölundasse.

Sloveenia jäähokikoondise koosseisus on Muršak osalenud 2014. ja 2018. aasta taliolümpiamängudel ning 2015. ja 2017. aasta maailmameistrivõistlustel.

## Viited

## Välislingid
* Jan Muršak NHL.com lehel
* Jan Muršak hockeydb.com lehel